חנוך מילביצקי

חנוך דב מילביצקי (נולד בי"א באדר א' ה'תשל"ג, 13 בפברואר 1973) הוא חבר הכנסת מטעם מפלגת הליכוד. בעבר שימש בין היתר כעורך דין, כיועץ המשפטי של תנועת בני ברוך, כראש אגף הספורט ומשנה לראש העיר פתח תקווה מטעם מפלגת "ביחד".

ביוגרפיה 

מילביצקי נולד, גדל והתחנך בירושלים לנורית ולפרופסור אריאל מילביצקי. קרוי על־שם סבו, מנתח הלב והחזה פרופסור חנוך מילויצקי, שנרצח בפיגוע טרור במטוס סוויסאייר בשמי שווייץ ב־1970, ועל שם סבו השני דב לודמר.

שירת בצה"ל ביחידת דובדבן, תחילה כלוחם ולבסוף בתפקיד מנהלתי. לאחר שירותו הצבאי למד לתואר ראשון במשפטים ב והוסמך לעריכת דין. ב־2006 עבר לניו יורק ארצות הברית והיה שותף להקמת סניפי רשת הקפה הישראלית ארומה אספרסו בר הראשונים בארצות הברית. לאחר כמה שנים, עם שובו לישראל, חזר ועסק בעריכת דין בתחום האזרחי, בפרט בדיני תכנון ובנייה, והשלים תואר שני בהיסטוריה של עם ישראל בהצטיינות מאוניברסיטת חיפה.

הצטרף לקבוצת בני ברוך – קבלה לעם, ובהמשך נעשה היועץ המשפטי שלה. הקבוצה נושאת מאפיינים של כת והייתה נתונה לכמה תחקירים עיתונאיים. מילביצקי משמש בתפקיד היועץ המשפטי של הקבוצה והגיש תביעות דיבה נגד עיתונאים, בהן תביעות נגד עיתונאי TheMarker גור מגידו, שנדחו. במרץ 2023 דחה שופט בית משפט השלום בבת ים את אחת התביעות, שהוגשה ב־2018 מטעם בני ברוך ומילביצקי, קבע שהתחקיר העיתונאי שעסק בו מגידו הוא בגדר "עיתונאות אחראית" ושיש ממש בטענת הנתבעים שהתביעה היא תביעת השתקה, וחייב את התובעים בהוצאות משפט בסך 45,000 ש"ח.

ב־2013 התמודד למועצת פתח תקווה בראש מפלגת "ביחד", שהקימו אז תלמידים בבני ברוך. המפלגה זכתה בארבעה מושבים, ומילביצקי מונה ליו"ר האופוזיציה.

בבחירות המקומיות בשנת 2018 התמודדה מפלגתו ברשימה משותפת עם מפלגת יש עתיד-ביחד, ולאחריה מונה לראשות אגף הספורט. לאחר הבחירות התפצלה הסיעה לרכיביה המקוריים.

בהליך משמעתי שניהלה נגדו לשכת עורכי הדין הוא הואשם שכעורך דין אימת באופן כוזב שני תצהירים. במסגרת הסדר טיעון הודה מילביצקי בשתי עבירות של התנהגות שאיננה הולמת עורך דין. הושת עליו עונש של אזהרה וכן קנס כספי בסך 1,500 שקלים.

הוא היה ממקימי "המטה לאיחוד העם" במפלגת הליכוד. לקראת הבחירות לכנסת העשרים וחמש נבחר בבחירות המקדימות מטעם מחוז דן ושובץ במקום ה־26 לרשימת הליכוד לכנסת העשרים וחמש. הליכוד זכתה ב־32 מנדטים ומילביצקי נכנס לכנסת.

חיים אישיים 
מילביצקי נשוי להדר, פיזיולוגית בשיקום לב, ואב לשלושה ילדים. מתגורר בפתח תקווה.

קישורים חיצוניים

הערות שוליים 

פוליטיקאים ישראלים
עורכי דין ישראלים
בוגרי אוניברסיטת חיפה: משפטים
בוגרי המרכז הבינתחומי הרצליה: משפטים
לוחמי יחידת דובדבן
חברי מועצת העיר פתח תקווה
חברי הכנסת העשרים וחמש
חברי כנסת מטעם הליכוד
חברי הכנסת: משפטנים
ישראלים שנולדו ב-1973